Hei, denne artikkelen er over ett år gammel og kan inneholde utdatert informasjon

Opptil 30 personer ble drept da en amerikansk drone gikk til angrep mot mistenkte al-Qaida-medlemmer i Jemen 1. påskedag, ifølge lokale stammeledere.

Dronen slapp sine bomber mot minst tre ulike mål etter morgenbønnen søndag, opplyser stammelederne.

Ifølge Jemens forsvarsdepartement skjedde angrepet mot en avsidesliggende fjellregion sør i landet, der de mistenkte medlemmene av terrornettverket skal ha vært i ferd med å planlegge et angrep mot sivile og militære installasjoner.

Tallet på døde varierte søndag.

- Mer enn 30 medlemmer av al-Qaida ble drept, sier en stammeleder til nyhetsbyrået AFP, mens Reuters melder at rundt 25 ble drept. I tillegg skal mange ha blitt såret i angrepet.

Søndagens droneangrep var det andre på to dager. Lørdag ble 13 personer drept i et lignende angrep. Minst tre av dem skal ikke ha hatt noen forbindelser til al-Qaida.

Droneangrepene og de utenomrettslige henrettelsene har fått hard medfart av menneskerettighetsorganisasjoner, som mener at de strider mot folkeretten og at sivile blir drept.

USA har vedgått bruk av droner i Jemen. Amerikanske myndigheter har satset store summer på å bekjempe al-Qaida på den arabiske halvøy (AQAP), som de hevder er en trussel mot USAs sikkerhet.

(NTB)